和得茶雜韵
作者：呂南公
朝代：宋

paragraphs: 衰翁脾病怯飲茶，不但嗜酒成雄夸。
夜長晝短讀書苦，佇待雞鳴愁日斜。
秋蔬搜腸酒正惡，踏爐火慢煎雙脚。
偶然接得西安角，險欲衝塵送高閣。
沉吟却憶陳公子，慣在京華看貢篚。
蒙山顧渚建溪春，花乳清泠徧知味。
今來下國深秋景，酒厚花稀心未醒。
盱水中泠亦試烹，豈須奔走揚州井。